<classify> WAZIRI wa Elimu, Sayansi na Teknolojia, Profesa Joyce Ndalichako amekemea upotoshaji kwamba bajeti ya wizara hiyo imekuwa ikishuka wakati ukweli imekuwa ikiongezeka mwaka hadi mwaka na fedha zinazotengwa zinatolewa.Profesa Ndalichako alitoa kauli hiyo jijini Dodoma jana akifungua Mkutano wa Mapitio ya Pamoja ya Sekta ya Elimu uliojumuisha viongozi na watendaji katika Wizara ya Elimu, Ofisi ya Rais, Tawala za Mikoa na Serikali za Mitaa, viongozi wa sekta binafsi na wadau wa maendeleo nchini. Alisema serikali inatoa kipaumbele katika sekta ya elimu nchini kutokana na ukweli kwamba hadi Juni mwaka huu fedha zote zilizopangwa kwa sekta ya elimu zilifikia asilimia 86 .5 wala si asilimia 56 .0 kama ilivyopotoshwa.Hadi Juni mwaka huu, serikali ilikuwa imetoa kiasi cha fedha shilingi trilioni 1.4 sawa na asilimia 86 .5 ya bajeti, wala si kwa asilimia 5 6 kama takwimu zilivyopotoshwa, alisema Profesa Ndalichako. Aliongeza kuwa si kweli bajeti ya wizara imekuwa ikishuka mwaka hadi mwaka, bali imekuwa ikiongezeka kwani ilikuwa Sh trilioni 1.336 katika mwaka 2017 18 na imeongezeka hadi Sh trilioni 1.4 07 katika mwaka wa fedha 2018 19 .Alisema licha ya kutoa fedha zote zilizotengwa kutokana na umuhimu wa sekta hiyo nchini, serikali ilitoa nyongeza ya Sh bilioni 8 .2 kwa ajili ya kulipia madeni mbalimbali waliyokuwa wakidai walimu na wadau wengine. Profesa Ndalichako alizionya taasisi mbalimbali zinazotaka kutumia takwimu za wizara kuwa makini na kuzihakiki ili kutopotosha ukweli na juhudi zinazofanywa na serikali katika kuboresha sekta ya elimu nchini.Alisema serikali ina dhamira nzuri ya kuboresha elimu nchini na pia inatambua mchango wa sekta binafsi katika kutoa elimu nchini, na aliahidi itaendelea kushirikiana na sekta hiyo katika kuhakikisha elimu inachangia katika ujenzi wa Tanzania ya viwanda. Alisema serikali katika mkakati wake wa kupata maoni ya wadau kuhusu kuboresha elimu nchini, tangu mwaka 2008 hadi 2018, imekuwa ikifanya mikutano ya tathmini ya ubora wa elimu nchini, lengo ni kuwakutanisha wadau mbalimbali ili kujadili namna gani elimu inaweza kuchangia katika kufikia mandeleo ya viwanda.Awali akizungumza katika mkutano huo, Naibu Katibu Mkuu-Tamisemi anayeshughulikia afya, Dk Zainabu Chaula alisema serikali imekuwa ikitoa zaidi ya Sh bilioni 22.2 kwa ajili ya kuendesha shule kutokana na kufuta utoaji wa ada na hivyo kutoa elimu bure. Dk Chaula alisema katika kipindi cha mwaka 2015-18 , serikali imetumia Sh bilioni 135 .38 katika kujenga na kuboresha majengo mbalimbali katika ngazi ya shule za msingi na sekondari.Alisema pia katika kuboresha ufundishaji na kujifunza masomo ya sayansi kwa wanafunzi nchini, serikali katika kipindi hiki imeajiri walimu 5, 6 28 kwa ajili ya kufundisha masomo hayo katika shule za sekondari nchini. Lakini pia kutokana na upungufu wa walimu katika shule za msingi nchini, serikali iliamua kuajiri walimu wa shule za msingi 7,5 7 8 kwa ajili ya kufundisha masomo yote katika shule hizo kwa lengo la kuendelea kuboresha elimu, alisema Naibu Katibu Mkuu Tamisemi.Awali, Mkurugenzi wa Tume ya Kikristo ya Huduma za Jamii CSSC, Petro Pamba alisema makanisa ya Kikristo nchini yana jumla ya shule 1,206 vikiwemo vyuo vikuu na vishiriki 24, vya ufundi 97 , sekondari 385 ambazo zinachangia kutoa elimu katika nchi, hivyo ni vema serikali ikatambua mchango huo. Aliwaomba wadau wa maendeleo nchini kushirikiana na sekta binafsi hiyo katika kuwezesha ubunifu mbalimbali ukiwemo wa utumiaji teknolojia ya habari kama ambavyo imekuwa ikifanya katika kusaidia serikali.Mwenyekiti wa Chama cha Wawekezaji Binafsi katika Elimu Tapie, Laurance G ama alisema katika mafanikio ya elimu nchini, sekta binafsi ina mchango wake, hivyo inatakiwa kushirikishwa na kuthaminiwa ili kuboresha elimu. Mkurugenzi wa taasisi isiyo ya kiserikali ya HakiElimu, John Kalage alisema pamoja na kupata mafanikio makubwa katika elimu kwa serikali kutoa elimu bure, lakini pia imeleta changamoto kubwa kwa wanafunzi kulundikana katika madarasa.  <topic>: KITAIFA 